በየመን በሕገ-ወጥ ስደተኞችና ተያያዥ ጉዳዮች ላይ ያተኮረ ጉባዔ ተካሄደ
– በየመን ሰነዓ ከተማ በሕገ-ወጥ ስደተኞችና ተያያዥ ጉዳዩች ላይ ያተኮረ ጉባዔ መካሄዱን የውጭ ጉዳይ ሚኒስቴር አስታወቀ፡፡ ሚኒስቴሩ ዛሬ ለኢትዮጵያ ዜና አገልግሎት እንዳስታወቀው በሕገወጥ የሰዎች ዝወውርና ቅይጥ ስደተኝነት ላይ ያተኮረ ክልላዊ ጉባዔ በአፍሪካ ቀንድና በባህረ ሰላጤው አገሮች መካከል ተደርጓል፡፡ የኢትዮጵያን የልዑካን ቡድን የመሩት የውጭ ጉዳይ ሚኒስትር ዴኤታ አምባሳደር ብርሃነ ገብረክርስቶስ በጉባዔው እንደተናገሩት ሕገ-ወጥ የሰዎች ዝውውር የወቅቱ ዋነኛ ችግር ነው፡፡ በኢትዮጵያ በኩል ሕገ-ወጥ ስደተኝነትን ለመከላከልና ዜጎች በሕጋዊ መንገድ ብቻ ወደ ውጭ እንዲንቀሳቀሱ ለማድረግ ከፍተኛ እንቅስቃሴ እየተደረገ መሆኑን ገልጸዋል፡፡ ሕገ-ወጥ ስደተኝነትን ለመከላከል የሚቻለው ህጋዊ ጉዞ ተግባራዊ ሲሆን፣ሰዎች ከቦታ ቦታ የመዘዋወርና የመስራት መብቶች ሲከበሩ ነው ያሉት አምባሳደር ብርሃነ፣ ስደተኛ አመንጪና የባህረ ሰለጤው አገሮች መካከል የሁለትዮሽና የሥራ ስምምነት ላይ መድረስ አስፈላጊ መሆኑን አመልክተዋል። ኢትዮጵያም ከመካከለኛው ምሥራቅ አገሮች ጋር የሁለትዮሽ የስራ ስምምነት እስኪጠናከርና ጉዞው ሕጋዊ ስርዓት እስኪይዝ ድረስ ወደ አገሮቹ ለሥራ የሚደረግ ጉዞ ማገዷን ተናግረዋል፡፡ በጉባዔው ማጠቃለያ በወጣው የሰነዓ ስምምነትና የድርጊት መርሃ -ግብር መሠረት ሕገ-ወጥ የሰዎች ዝውውርን ለመግታት አዘዋዋሪዎች ላይ የተጠናከረ እርምጃ የሚወሰድበት ሕግና ሥርዓትን በተሳታፊ ማጠናከር ወሳኝ መሆኑ ተገልጿል፡፡ ከዚህም ባሻገር ዜጎች የሚደርስባቸው የሰብዓዊ መብት ጥሰትና እንግልትን ለማስቆም የሥራ ፈጠራና በሠራተኞች ስምሪት ዙሪያ የሁለትዩሽና ባለብዙ ወገን ስምምነቶች በመፈራረም አብሮ መስራት አስፈላጊ መሆኑን ሚኒስቴሩ አስታውቋል። ጉባዔው በተባባሩት መንግሥታት የስደተኞች ጉዳይ ድርጅት፣ዓለም አቀፍ የስደተኞች ድርጅትና በየመን መንግሥት ትብብር የተዘጋጀ ሲሆን፣ ከአፍሪካ ቀንድ ኢትዮጵያ፣ኤርትራ፣ጅቡቲና ሶማሊያ፣ስድስት የባህረ ሰላጤው አገሮች ተሳተፈዋል፡፡እንደ ኢዜአ ዘገባ  አምባሳደር ብርሃነ ከየመንና ከጅቡቲ የአገር ውስጥ ጉዳይ ሚኒስትሮችና ከሶማሊያ የሥራ ሚኒስትርም ጋር በጉባዔውና በአካባቢያዊ ጉዳዮች መወያየታቸውን ሚኒስቴሩን ጠቅሶ የዘገበው የኢትዮጵያ ዜና አገልግሎት ነው፡፡